มันนี่ทูเดย์
บสย.จับมือแบงก์รับจ่ายค่าธรรมเนียม
20 ต.ค. 2558

บสย.จับมือแบงก์รับจ่ายค่าธรรมเนียม
นายวิเชษฐ วรกุล รองผู้จัดการทั่วไป สายงานธุรกิจ บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ขณะนี้ บสย.พร้อมให้บริการการชำระค่าธรรมเนียมค้ำประกันล่วงหน้ากับธนาคารพันธมิตรทุกธนาคาร เพื่อรองรับปริมาณการขอใช้บริการสินเชื่อและค้ำประกันสินเชื่อจากผู้ประกอบการเอสเอ็มอีที่เพิ่มขึ้น จากมาตรการและนโยบายของรัฐบาล โดยธนาคารไทยพาณิชย์เป็นธนาคารแห่งแรกที่ลงนามความร่วมมือรับชำระค่าธรรมเนียมการค้ำประกันสินเชื่อล่วงหน้า และเร็วๆ นี้คาดว่าธนาคารซีไอเอ็มบีพร้อมจะร่วมลงนามเช่นกัน 
ทั้งนี้ ตั้งแต่วันที่ 1 ม.ค.-15 ต.ค. 2558 พบว่า โครงการค้ำประกันสินเชื่อกลุ่มไมโคร มีผู้ประกอบการได้รับอนุมัติไปแล้วกว่า 3 หมื่นราย จากยอดค้ำประกันรวม 5 หมื่นราย 
จ่ายเงินประกันสังคมผ่านอินเทอร์เน็ต
รายงานข่าวจากสำนักงานประกันสังคม (สปส.) เปิดเผยว่า สปส.ได้เปิดช่องทางการจ่ายเงินสมทบผ่านระบบอินเทอร์เน็ต(e-Payment) โดยตัดบัญชีเงินฝากธนาคารของสถานประกอบการเข้าบัญชีเงินฝากของสำนักงานประกันสังคม 7 แห่งที่ให้บริการ คือ ธนาคารกรุงไทย ธนาคารกรุงศรีอยุธยา ธนาคารกสิกรไทย ธนาคารไทยพาณิชย์ ธนาคารมิซูโฮ คอร์ปอเรต ธนาคารซูมิโตโม มิตซุย แบงกิ้ง คอร์ปอเรชั่น และธนาคารซิตี้แบงก์ ซึ่งเมื่อชำระเงินเรียบร้อยแล้ว ธนาคารจะออกใบเสร็จรับเงินส่งให้นายจ้างทางไปรษณีย์ ทั้งนี้ เพื่ออำนวยความสะดวกรวดเร็วแก่นายจ้างในการชำระเงินสมทบโดยไม่ต้องเสียเวลาเดินทางไปยังสำนักงานประกันสังคม